Document ID: 31994D0028

Title and Content:
ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Ιανουαρίου 1994 περί σήμανσης και χρήσης χοίρειου κρέατος, κατ' εφαρμογή του άρθρου 9 της οδηγίας 80/217/ΕΟΚ του Συμβουλίου, στη Γερμανία (Κείμενο που παρουσιάζει ενδιαφέρον για τον ΕΟΧ) (94/28/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 80/217/ΕΟΚ του Συμβουλίου της 22ας Ιανουαρίου 1980 περί θεσπίσεως κοινοτικών μέτρων για την καταπολέμηση της κλασικής πανώλους των χοίρων (1), όπως τροποποιήθηκε τελευταία από την απόφαση 93/384/ΕΟΚ (2), και ιδίως το άρθρο 9 παράγραφος 6 στοιχείο ζ), Εκτιμώντας: ότι, στις 27 Οκτωβρίου 1993, δηλώθηκε, από τις γερμανικές κτηνιατρικές αρχές, κρούσμα κλασικής πανώλους των χοίρων στην κοινότητα Damme, στο νομό Vechta και στο Land της Κάτω Σαξονίας- ότι, βάσει του άρθρου 9 παράγραφος 1 της οδηγίας 80/217/ΕΟΚ, ορίστηκε, αμέσως, ζώνη επιτήρησης γύρω από τον τόπο εμφάνισης του κρούσματος- ότι ελέγχθησαν ορρολογικά και κλινικά όλες οι εγκαταστάσεις σε απόσταση επικοινωνίας καθώς και οι χοιρομονάδες στη ζώνη επιτήρησης, δίχως να βρεθούν κάποιας μορφής αποδεικτικά στοιχεία ότι, πράγματι, ο ιός εξαπλώθηκε στην εν λόγω ζώνη- ότι οι διατάξεις για τη χρήση σήμανσης υγειονομικής καταλλληλότητας νωπού κρέατος παρατίθενται στην οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 92/5/ΕΟΚ (4)- ότι η Γερμανία υπέβαλε αίτημα για θέσπιση συγκεκριμένης λύσης όσον αφορά τη σήμανση και τη χρήση χοίρειου κρέατος, το οποίο προέρχεται από χοίρους μονάδων που βρίσκονται στη ζώνη επιτήρησης και οι οποίοι σφάγησαν βάσει ειδικής έγκρισης που εκδόθηκε από την αρμόδια αρχή- ότι πρέπει να ληφθούν υπόψη τα μέτρα που θεσπίστηκαν από την οδηγία 94/27/ΕΚ της Επιτροπής της 20ής Ιανουαρίου 1994 για ορισμένα μέτρα προστασίας που αφορούν την κλασική πανώλη των χοίρων στη Γερμανία και για κατάργηση της απόφασης 93/566/ΕΚ (5)- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Επιτρέπεται στη Γερμανία η χρήση της σφραγίδας που περιγράφεται στο άρθρο 3 παράγραφος 1 κεφάλαιο Α στοιχείο ε) της οδηγίας 64/433/ΕΟΚ, σε χοίρειο κρέας που προέρχεται από χοίρους, οι οποίοι κατάγονται από μονάδες που βρίσκονται στη ζώνη επιτήρησης που ορίστηκε στις 27 Οκτωβρίου 1993 γύρω από την εστία εμφάνισης κρούσματος κλασικής πανώλους των χοίρων, στην κοινότητα Damme, υπό τον όρο ότι οι εν λόγω χοίροι πληρούν τους όρους που προβλέπονται στο άρθρο 1 παράγραφος 2 της οδηγίας 94/27/ΕΚ. 2. Η Γερμανία παρέχει τη διαβεβαίωση ότι εκδίδεται πιστοποιητικό, όπως περιγράφεται στο παράρτημα, για το κρέας που αναφέρεται στην παράγραφο 1. Άρθρο 2 Το χοίρειο κρέας που πληροί τους όρους του άρθρου 1 παράγραφος 1 και το οποίο περιλαμβάνεται σε ενδοκοινοτικές συναλλαγές, πρέπει να συνοδεύεται από το πιστοποιητικό που αναφέρεται στο άρθρο 1 παράγραφος 2. Άρθρο 3 Η παρούσα απόφαση ισχύει έως τις 15 Μαρτίου 1994. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 20 Ιανουαρίου 1994.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
5283
122
2106
4590
913
3156
2200
2737
5877

EuroVoc IDs (Expanded): 2442
5283
122
2106
4590
913
3156
2200
2737
5877

Dataset Source: meu

Split: train